b"\n_START_ARTICLE_\nAfter Twenty Years\n_START_SECTION_\nZgodba\n_START_PARAGRAPH_\nOkoli desete ure zve\xc4\x8der po ulicah New Yorka patruljira policaj, ki pred neko trgovino odkrije neznanca, ki je kadil cigaro. Policaj ga vpra\xc5\xa1a, kaj tam po\xc4\x8dne, in neznanec mu odgovori, da se je pred dvajsetimi leti s prijateljem domenil, da se \xc4\x8dez dvajset let dobita na dolo\xc4\x8denem mestu. To mesto je bilo restavracija Big Joe Brady's, ki je neko\xc4\x8d delovala na mestu, na katerem je neznanec \xc4\x8dakal svojega prijatelja. Neznanec nato policaju izda, da je pred dvajsetimi leti v tej restavraciji ve\xc4\x8derjal s prijateljem Jimmyjem Wellsom, in da je Jimmy Wells tisti, na katerega \xc4\x8daka. Policaj in neznanec se naprej pogovarjata, medtem ko \xc4\x8das mineva in je deseta ura \xc5\xbee mimo, vendar neznan\xc4\x8devo zaupanje v Jimmyja Wellsa, da bo vendarle pri\xc5\xa1el, ne usahne. Policaj se \xc4\x8dez nekaj \xc4\x8dasa poslovi od neznanca in odide._NEWLINE_Zatem na prizori\xc5\xa1\xc4\x8de stopi drugi mo\xc5\xbe, ki nagovori neznanca in se Bobu (tako je neznancu ime) predstavi kot Jimmy Wells. Bob in Jimmy se zapleteta v nostalgi\xc4\x8dni pogovor, kako je Bob uspel na zahodu, kamor se je po njuni ve\xc4\x8derji odselil, in kako je v preteklih dvajsetih letih \xc5\xa1lo kaj Jimmyju. Jimmy Boba povabi, da gresta na nek drug kraj, kjer se bosta pogovorila o dobrih starih \xc4\x8dasih. Mo\xc5\xbea po\xc4\x8dasi za\xc4\x8dneta korakati po ulici, z ramo ob rami. Na vogalu, kjer je bilo bolj osvetljeno, Bob ugotovi, da mo\xc5\xbe, s katerim koraka po ulici, ni Jimmy. Drugi mo\xc5\xbe se nato izka\xc5\xbee za policista in aretira Boba, ki naj bi ga zavoljo svojih kriminalnih dejanj iskali v Chicagu. Po aretaciji policist preda Bobu sporo\xc4\x8dilo od policista Wellsa in izka\xc5\xbee se, da je bil tisti policist, ki je patruljiral po ulicah, prav Jimmy Wells in da je vendarle pravo\xc4\x8dasno pri\xc5\xa1el na dogovorjeno mesto. Ko pa je Jimmy ugotovil, da je Bob tisti, ki ga i\xc5\xa1\xc4\x8dejo v Chicagu, se je umaknil in poslal drugega policaja, da Boba aretira.\n_START_SECTION_\nInterpretacija\n_START_PARAGRAPH_\nZgodba je napisana tako, da bralcu ne pove bistva vse do konca.  Vrh zgodbe je trenutek, ko Bob prebere Jimmyjevo pismo. _NEWLINE_Bob prvemu policaju pove, da je zapustil mesto, da mu je \xc5\xa1lo v preteklosti dobro in da se je sedaj vrnil, da poka\xc5\xbee to, da mu je \xc5\xa1lo v preteklosti dobro. Bob prav tako pove, da Jimmy Wells nikoli ni bil kaj prida podjeten in da dvomi, da mu je \xc5\xa1lo v preteklosti tako dobro kot njemu. Te izjave se v zaklju\xc4\x8dku ironi\xc4\x8dno obrnejo proti njemu.  Druga ironija te zgodbe je ta, da si je Bob nabral bogastvo po nezakonitih poteh, zdaj pa bo kon\xc4\x8dal v je\xc4\x8di, medtem ko se je Jimmy odlo\xc4\x8dil, da bo na po\xc5\xa1ten na\xc4\x8din slu\xc5\xbeil denar, in ni pristal v je\xc4\x8di. _NEWLINE_Tema zgodbe je relativnost denarja in materialnih dobrin. Gre za to, da se avtor spra\xc5\xa1uje, kaj je vredno ve\xc4\x8d, na nemoralen na\xc4\x8din pridobiti materialno bogastvo ali na po\xc5\xa1ten na\xc4\x8din \xc5\xbeiveti, se prebijati iz dneva v dan in obenem v sebi ohraniti moralno bogastvo.  Druga tema zgodbe je \xc4\x8dlove\xc5\xa1ka narava in notranji moralni konflikti. Policaj Jimmy se gre sestat s starim prijateljem, a kmalu ugotovi, da njegovega prijatelja i\xc5\xa1\xc4\x8dejo oblasti. Jimmy se tako znajde v polo\xc5\xbeaju, ko se mora za nekaj odlo\xc4\x8diti - pozdraviti in sprejeti prijatelja ali ga izdati in aretirati. Jimmy se odlo\xc4\x8di za zadnje, kar bi v drugih okoli\xc5\xa1\xc4\x8dinah verjetno obveljalo za izdajstvo in nemoralno dejanje, vendar pa Jimmy glede na opis na za\xc4\x8detku zgodbe v o\xc4\x8deh bralca ostane moralni lik."